KIRJALLINEN KYSYMYS E-0373/02 esittäjä(t): Armando Cossutta (GUE/NGL) komissiolle. Julkiset tarjouskilpailut, mafia ja komissio.



Virallinen lehti nro 205 E , 29/08/2002 s. 0125 - 0126



KIRJALLINEN KYSYMYS E-0373/02 esittäjä(t): Armando Cossutta (GUE/NGL) komissiolle (14. helmikuuta 2002) Aihe: Julkiset tarjouskilpailut, mafia ja komissio Komissio on vastannut aiempiin kysymyksiini E-2663/01(1) ja E-3366/01(2), jotka koskivat julkisia tarjouskilpailuja koskevan yhteisön lainsäädännön rikkomista Italiassa sen jälkeen kun ministeri Lunardi ilmoitti että mafian kanssa on elettävä. Huolestuttavaa näissä vastauksissa on se, että komissio vähättelee asiaa. 1. Eikö komissio katso, että eläminen mafian kanssa Italiassa on julkisia tarjouskilpailuja koskevan yhteisön lainsäädännön vastaista? 2. Koska ministeri Lunardi on julkisesti lausunut, että mafian kanssa on elettävä, mihin toimiin komissio on ryhtynyt varmistaakseen lain noudattamisen Euroopan unionissa? 3. Miksi komissio ei ole ryhtynyt virallisiin toimiin Italian hallituksen suhteen ministeri Lunardin lausuntojen johdosta, jotka ovat selvästi yhteisön lainsäädännön vastaisia? (1) EYVL C 115 E, 16.5.2002, s. 142. (2) Katso sivu 29. Frederik Bolkesteinin komission puolesta antama vastaus (22. maaliskuuta 2002) 1. Viittaamme vastauksiin, jotka komissio on antanut arvoisan parlamentin jäsenen kirjallisiin kysymyksiin E-2663/01(1) ja E-3366/01(2). Komissio muistutti, että se on tehnyt ehdotuksen julkisia tavaran- ja palveluhankintoja sekä julkisia rakennusurakoita koskevien menettelyjen yhteensovittamista koskevaksi Euroopan parlamentin ja neuvoston direktiiviksi ja esittänyt sen 46 artiklan 1 kohdassa, että tarjouspyyntöön osallistumisen ulkopuolelle jätetään taloudellinen toimija, joka on tuomittu päätöksellä, johon ei voi hakea muutosta, rikollisjärjestön toimintaan osallistumisesta, lahjuksen antamisesta tai yhteisön taloudellisiin etuihin kohdistuneista petoksista. Euroopan parlamentti on jo hyväksynyt ehdotuksen yhteispäätösmenettelyyn kuuluvassa ensimmäisessä käsittelyssä. Komissio huomautti mm. myös, että Italian hallitus on tässä yhteydessä aina osoittanut pyrkivänsä noudattamaan kyseisessä ehdotuksessa tarkoitettuja tavoitteita. Tämän vuoksi komissio toteaa, että Italian hallitus on tähän asti ollut yhtä mieltä komission kanssa sen edellä mainitusta asiasta laatimista ehdotuksista ja tukenut niitä direktiiviehdotuksesta käydyissä keskusteluissa. 2. Komissio muistutti myös, että yhteisön voimassa olevissa direktiiveissä säädettyjen menettelyiden sekä niiden avulla aikaan saatavan avoimuuden tarkoituksena on torjua lahjusmenettelyitä ja petoksia julkisissa hankinnoissa. Näiden menettelyjen noudattamista valvovat muun muassa komissio sekä kansalliset tuomioistuimet, ja valvonta edistää osaltaan näiden ilmiöiden torjumista. Komissio on vakuuttunut siitä, että tultuaan hyväksytyksi ja astuttuaan voimaan uusi säädös edistää julkisten hankintamenettelyjen valvonnan tehostamista. Sopimusviranomaisilla on tällä hetkellä oikeus jättää tarjouspyyntöön osallistumisen ulkopuolelle taloudellinen toimija, joka on syyllistynyt edellä mainittuihin rikkomuksiin. 3. Julkisia hankintoja koskevan yhteisön lainsäädännön rikkomisen osalta voidaan todeta, että komissio ei pidä ministeri Lunardin lausuntoja sellaisinaan yhteisön lainsäädännön vastaisina. Arvoisaa parlamentin jäsentä kehotetaan joka tapauksessa ilmoittamaan komissiolle, jos hän saa tietoa julkisista hankintamenettelyistä, joissa Italian viranomaiset olisivat suosineet rikollisjärjestöjä lähellä olevia yrittäjiä. Jos tapauksia ilmenee, komissio tutkii samansa tiedot ja pyytää Italian viranomaisilta tarvittavia lisätietoja voidakseen päätellä, onko aihetta aloittaa EY:n perustamissopimuksen 226 artiklan mukainen rikkomisesta johtuva menettely. (1) EYVL C 115 E, 16.5.2002, s. 142. (2) Katso sivu 29.